32003D0895
L 333/92
JURNALUL OFÍCIAL AL UNIUNII EUROPENE
DECIZIA COMISIEI
din 19 decembrie 2003
de modificare a Deciziei 2002/251/CE pentru revocarea măsurilor de protecție privind anumite loturi de carne de pasăre importate din Thailanda
[notificată cu numărul C(2003) 4846]
(Text cu relevanță pentru SEE)
(2003/895/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației în domeniul alimentar, de înființare a Autorității Europene pentru Siguranța Alimentelor și de stabilire a procedurilor în domeniul siguranței alimentelor (1), în special articolul 53 alineatul (1),
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele provenind din țări terțe și introduse în Comunitate (2), în special articolul 22 alineatul (1),
întrucât:
(1)
Decizia 2002/251/CE a Comisiei din 27 martie 2002 privind unele măsuri de protecție referitoare la carnea de pasăre și anumite produse pescărești și de acvacultură destinate consumului uman și importate din Thailanda (3) a fost adoptată în funcție de prezența nitrofuranilor în carnea de pasăre și crevetele importate din Thailanda.
(2)
Decizia 2002/251/CE a fost modificată prin Decizia 2003/477/CE (4) pentru revocarea verificărilor sistematice impuse pentru loturile de crevete certificate după data de 21 septembrie 2002 și prin Decizia 2003/559/CE pentru a reduce verificările sistematice impuse pentru loturile de păsări certificate după data de 21 septembrie 2002. Aceste modificări se bazează pe rezultatele analizelor efectuate de către statele membre și pe garanțiile furnizate de către autoritatea thailandeză competentă.
(3)
Rezultatele controalelor consolidate efectuate de către statele membre asupra cărnii de pasăre importate din Thailanda continuă să fie favorabile. Prin urmare, controalele consolidate impuse prin Decizia 2002/251/CE, astfel cum a fost modificată prin Decizia 2003/559/CE, ar trebui să nu se mai aplice la loturile certificate de către autoritatea thailandeză după data de 21 septembrie 2002, dat fiind că acestea sunt supuse unui control sistematic înainte de expediere. Controalele sistematice trebuie menținute numai pentru loturile certificate anterior acestei date.
(4)
Decizia 2002/251/CE ar trebui, prin urmare, modificată.
(5)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animalelor,
ADOPTĂ PREZENTA DECIZIE:
Articolul 1
Decizia 2002/251/CE se modifică după cum urmează:
Articolul 2 alineatul (1) se înlocuiește cu următorul text:
„(1) Statele membre, aplicând planurile de prelevare de probe și metodele de detectare adecvate, supun fiecare lot de crevete și de carne de pasăre importat din Thailanda și însoțit de un certificat de sănătate eliberat înainte de data de 21 septembrie 2002, unei analize chimice care urmărește să asigure faptul că produsele în cauză nu prezintă nici un pericol pentru sănătatea umană. Analiza trebuie efectuată în special pentru a detecta prezența substanțelor antimicrobiene și, mai ales, a nitrofuranilor și a metaboliților acestora.”
Articolul 2
Prezenta decizie se aplică de la data de 23 decembrie 2003.
Articolul 3
Prezenta decizie se adresează statelor membre.
Adoptată la Bruxelles, 19 decembrie 2003.